ΤΕΛΕΥΤΑΙΑ ΕΝΗΜΕΡΩΣΗ: 22:09

Η Ρουμανία επιβεβαίωσε το πρώτο κρούσμα του νέου κοροναϊού. Πρόκειται για έναν άνδρα που επέστρεψε πριν από τρεις εβδομάδες από την Ιταλία, μεταδίδει το τηλεοπτικό δίκτυο Realitatea Plus, επικαλούμενο νοσοκομειακές πηγές.

Σύμφωνα με το Realitatea, ο ασθενής έχει τεθεί σε καραντίνα στο νοσοκομείο Matei Bals του Βουκουρεστίου. Αξιωματούχοι στο νοσοκομείο δεν είναι προς το παρόν διαθέσιμοι να σχολιάσουν την κατάσταση.

Πρώτο κρούσμα σε Αλγερία

Το πρώτο κρούσμα του Covid-19 στην Αλγερία είναι ένας άνδρας που έφτασε στη χώρα από την Ιταλία στις 17 Φεβρουαρίου, μετέδωσε απόψε η κρατική τηλεόραση.

Σύμφωνα με την ίδια πηγή, που επικαλείται το υπουργείο Υγείας της Αλγερίας, ο ασθενής έχει τεθεί σε καραντίνα.

Πρώτα κρούσματα και σε Κροατία, Αυστρία, Ελβετία

Το πρώτο κρούσμα κοροναϊού στην Κροατία επιβεβαίωσε ο πρωθυπουργός της χώρας Αντρέι Πλένκοβιτς, με δηλώσεις του.

Ο ασθενής φέρεται να νοσηλεύεται σε νοσοκομείο της κροατικής πρωτεύουσας Ζάγκρεμπ.

Δύο επιβεβαιωμένα κρούσματα ανακοίνωσε και η αυστριακή επαρχία του Τιρόλου, η οποία συνορεύει με την βόρεια Ιταλία, όπως ανέφερε δημοσιογράφος του γερμανικού περιοδικού Der Spiegel.

Την πρώτη επιβεβαιωμένη περίπτωση κοροναϊού Covid-19 έχει και η Ελβετία, σύμφωνα με την Ομοσπονδιακή Υπηρεσία Δημόσιας Υγείας.

Ένα άτομο από το νότιο καντόνι Ticino στο οποίο έγιναν εξετάσεις βγήκε θετικό στον ιό, δήλωσαν οι υπεύθυνοι.

Μέχρι στιγμής, οι ομοσπονδιακές αρχές και οι αρχές του Ticino έχουν αποφασίσει μόνο για τα ήπια μέτρα πρόληψης, παρά το ότι ο ιός έχει εξαπλωθεί στη γειτονική βόρεια Ιταλία.

Μέτρα ανακοίνωσε ο Κουρτς

Την λήψη όλων των μέτρων για την όσο το δυνατόν καλύτερη αποτροπή εξάπλωσης του κοροναϊού, έπειτα και από την σημερινή επιβεβαίωση των δύο πρώτων κρουσμάτων στην Αυστρία, συγκεκριμένα στο ομόσπονδο κρατίδιο του Τιρόλου, υποσχέθηκε ο Αυστριακός ομοσπονδιακός καγκελάριος Σεμπάστιαν Κουρτς.

Πρωταρχικός στόχος είναι να προστατευθεί ο αυστριακός πληθυσμός και να γίνουν τα πάντα για να αποτραπεί όσο το δυνατόν περισσότερο η περαιτέρω εξάπλωσή του κοροναϊού, τόνισε ο καγκελάριος σε δηλώσεις του το απόγευμα από το Λονδίνο, όπου πραγματοποιεί επίσκεψη εργασίας, στο πλαίσιο της οποίας είχε συνομιλίες με τον Βρετανό πρωθυπουργό Μπόρις Τζόνσον.

Στο μεταξύ, δεν επιβεβαιώθηκαν τελικά οι υποψίες για εμφάνιση περιπτώσεων κοροναϊών στο ομόσπονδο κρατίδιο Φόραλμπεργκ, και μετά την αποστολή των αποτελεσμάτων εξέτασης των δύο δειγμάτων ανακοινώθηκε λήξη του συναγερμού, σύμφωνα με απόψινή ενημέρωση από την Υπηρεσία Τύπου του κρατιδίου.

Όπως αναφερόταν απόψε, στην Αυστρία, 59 νοσοκομεία είναι ήδη εξοπλισμένα για την αντιμετώπιση πιθανών κρουσμάτων κοροναϊού και για ασθένειες με Covid-19, τον σχετικό κατάλογο νοσοκομείων δημοσίευσε το υπουργείο Υγείας, τα περισσότερα των οποίων, συγκεκριμένα 15, βρίσκονται στο κρατίδιο της 'Ανω Αυστρίας.

Ακολουθούν 14 στην Κάτω Αυστρία, οκτώ στο Τιρόλο και έξι στο Σάλτσμπουργκ, ενώ υπάρχουν από πέντε εγκαταστάσεις που είναι εξοπλισμένες για θεραπεία στην Καρινθία και το Φόραλμπεργκ, τέσσερις στη Στυρία και ένα νοσοκομείο στο Μπούργκενλαντ.

Στη Βιέννη, το νοσοκομείο Κάιζερ Φραντς Γιόζεφ είναι το πλέον αρμόδιο σημείο αναφοράς για ύποπτες περιπτώσεις καθώς το 4ο ιατρικό τμήμα εκεί εξειδικεύεται στη διάγνωση και θεραπεία τέτοιων ιογενών ασθενειών.